tamzwarut
Am waṭṭas n tezlawiyin tirifiyin g iksin asafu n izli arifi amaziɣ. naeima illis n mimunt issurfen ṣurif nnes amezwaru deg iger n usefru deg useggˇas n 1995 aked tmesmunt n tefras i tdelsa i tuɣa yeksin xef uerur nnes amnus n tmaziɣt di teqbilt n ayt ttuzin (midar) s uɣezdis aked umas beɣdad farisi i tuɣa yellan d agmam n tmesmunt a u zeg imezwura issɣaren tmaziɣt di tinmel n midar.
Naeima war tbedd ca ɣar tdelsa n wamun arifi g ittwalan manaya s uzgen n ṭiṭ, u kṭar umi d tamɣart, deg wakud nni niɣ deg wakud a. deg uɣezdis a, itif ad nini tuɣa tt zi temɣarin g iṛzin taxxuṛist a g iterran ayydud ɣar deffar. Zegga naeima ma twala belli asiɣi n tudert nnes war ittɣimi ca di arrif, tugur ɣar tmurt n iṛumiyen Hulanda, tsiɣa di tirra n usefru ar mani ttessufeɣ adelis nnes laɣa ayi d.
Isgumen n udelis n laɣa ayi d
Amen izrawiyen irifiyen maṛṛa asgum[1] amezwaru i xef ssawalen di tqessisin nnsen d tammurt, manaya ittwanna xef tɣuni n urifi niɣ d trifit aked tmurt nnes arrif, naeima s arrif g yeqqimen di twengimt nnes waxxa aqa tt di tmurt nneɣni, war teqqim bla ma ad ttari xef arrif rad nettat am tqessist n (lalla tammurt inu). ura d ayydud amaziɣ tiḍkar it id di tqessist n (teɣri tfukt nwem), naeima war teqqim ca deg isgumen inennum di tqessisin tirifiyin, tendu ad tessiwel xef tayri g illan d iman n unaẓur d ufgan arifi i war izemmer ad yeqqim war xafes ittari, tafrist n naeima war tɣimi tari deg ijj n usgum, ntaf ttari xef tmurt amen ntaf akides ra d taqessist tasertant tura tt amen yella di tqessist n (uciɣ s reḥriq nnem), twenna xafes s ca inamkn, qeshḥen i wsefsi, ixessa ad tili ɣar imeɣri rɣezrat yullɣen xef ma ad as irmes, amen tella tsekla tarifit tekmel ixess as tiɣri d rɣezrat yullɣen.
s uya ntaf ca zeg ayt matneɣ xminni ticcen azɣan[2], twalan belli naeima tessawal xef tayri s waṭtas, tanita war telli d tidet, mara nekker nessiḍen isgumen n tqessisin nnes id yusin deg udelis ntaf :
S tracca a nzemmer ad nessen isgumen i xef twenna naeima, s uya wenni iqqaren belli tarri ɣar xef tayri, war yarri ca tayynit aṭṭas i usefru n naeima.
Lalla buya deg izli n udelis laɣa ayi d
naeima s tqessisin nnes ilulen jar idurar n midar alṭu, tugi ma ad tteffeɣ xef tnanayt[3] n izli d ijjin irifiyen imezwura, ma nettat s tzemmar n umawal d tiwlafin n izli i ɣares itif ad tegg tagrawla xef izli arifi amen ikmel, maca izli arifi ass nni i di s ɣar temmekkes lalla buya, tṛah as taẓyuḍi nni i dayes ntaf, ittedwal uterras itaca s unada [4]xminni s ittesra, s uya amen qqaren waṭṭas n ayt matneɣ, ixess ad negg tagrawla xef wannaw a n izli i ɣarneɣ, maca di tidet war daneɣ ixess ca tagrawla, ixess aneɣ ad t nessugur ɣar zzadt (tanmrniwt[5]), mayemmi neqqar awal a ? mara narra tayynit ntaf izli arifi war itɣimi d awal ittwaqqaṛ waha di lemṛaḥ, maca itaf aẓawan id t issufuɣen ɣar tfawt xef ma ad iɣez di twengimt nneɣ u xef ma ad aneɣ teqqim akides tɣuni a tamezruyt i ɣarneɣ akides ass a.
amen nenna belli izli arifi iqqen aked uẓawan manaya iteawad it umezruy g issawalen xef imedyazen i daneɣ d ijjin ayda[6] a g issebḍan irifiyen, s uya lalla buya xminni t nesrusa deg iger n uẓawan ntaf anya nni dwenni war ibeddel (sin n isekkilen n uẓawan –MI-RI), uca ntarra ṭṭṛem xef izli nneɣ a xminni dayes iyella umxember, ma di tidet ixssa aneɣ ad t nbeddel, ixess aneɣ ad neɣzar mammec ɣar negg ad nessiriw anya n lalla buya.
xminni netṛaḥ ɣar isusiyen niɣ icelḥiyen niɣ iqbayliyen, zfad ma ad ibda uɣennij n mkur ijj zaysen ntessen utyiran, ura d imassen n uẓawan ɣarsen ict n tilalt temɣar, suya ntaf mkur zeg yinna id nenna ɣares amass i zi ittwasen, amenni nnit ɣarneɣ di arrif, allun i ɣar yella ict n tɣuni temɣar aked izli arifi, maca neccin nessawal danita xef tamerniwt n wanya arifi.
mara nrezzu ad nnaqem ca n tmeslayt deg iger a, ixess inaẓuren nneɣ g iteggen aẓawan ad xarrsen mammec ɣar ggen ad ssaṛun zeg lalla buya talɣawin [7]tiẓawanin d timaynutin, maelic mara nadeṛ d imassen n uẓawan nneɣni zeg wayyduden nneɣni, maca ixess war nteffeɣ xef uqwir n lalla buya.
Deg uɣezdis a neqqar belli izli arifi war d as ixess ca ad t nbeddel anict i d as ixess ad t nessiriw deg iger n uẓawan, u azrawi i ɣar naf ittweqqeṛ lalla buya tilin izlan nnes arbun tadelsa tarifit i nrezzu ad yeqqimen war yelli ad t nneɣ sadu isem n usmaynu.
Timezzit deg udelis n laɣa ayi d
xminni neqqar i naeima ntarra tayynit ict n tmeslayt war telli ɣar waṭṭas n izrawiyen. tiguriwin id yudfen xef tmaziɣt (timezzit[8]), ntaf ɣares iles yizdig, duqlil mara nufa ca n tguri war telli d tmaziɣt, ameknaw (leeqel,zzman,rhem…) u ra d tiguriwin a utint iẓuran nnsent deg umawal arifi waxxa ra d anamek nnsent di tutlayt tarifit tawid mammec nneɣni war yelli amen llant di tutlayt nnsent taẓurant. naeima war yelli tegg tizemmar xef ma ad terwel zi tumant[9] a, maca iles nnes niɣ d amawal i xafes terbu ijja tiqessisin nnes ad ffɣent amya s taẓyudi a.
war neqqar bu naeima i ɣar yella tafrist a, ntaf akides x uɣezdis aṭṭas n izlawiyen ameknaw azlawi eebd lḥamid lyenduzi deg udelis nnes (fitu) rad netta ɣares tafrist a d uzlawi karim kennuf .
deg uswir a i di nessawal wa netliɣi ca ɣar tazdugi n iles, ḥit tmaziɣt war teddar ca wehdes deg umaḍal a, temrec aked waṭṭas n wayyduden, maca aterras g ittarin s uẓwar n iles, ɣares ijj n wazal [10]n tmarniwt, s uya naeima tewweḍ deg usefru nnes ad terqef aɣezdis a.
azlawi d issekkaran amawal arifi amaysu zeg ixemrawen i di illa, issquttuḍ ibriden xef imsilsen irifiyen xef ma ad farsen imawalen zi tmurt n rrif nnsen war tettdwalen ɣar ḥed nneɣni xef ma ad aḍṛen tiguriwin, u manaya issrusa d aseqsi n mayemmi war nfettel marra min d ifares wayydud arifi xef ma ad yili d abrid ɣar ufares n imawalen n arrif, u zayes ad farsen war ɣar nex llin (asnulfu n tguriwin)[11].
Tameggarut
Deg umenni a rezzuɣ ad iniɣ sin n txuṛṛisin, tamezwarut tesswal xef izli n lalla buya, belli tamerniwt nnes teqqen aked uẓawan d netta g yellan d tawwuṛt nnes xef ma ad yaf aṛṛud nnes itemeawaḍen aked wakud a i di neddar, taxuṛṛist tiss snat, tessawal xef tazdugi n yiles deg izli, ixess ad nɣez deg ucar n arrif xef ma ad nejbed tiguriwin i yegguren ad mmtent, amec nessen belli ayydud war ɣar yelli umawal war ɣares ittili bu umkan xef tmurt a, u ra d iger n tɣuriwin n tesnilset tarifit war zemmrent ad ugurent ɣar zadt, u neqqar belli afares amaysu n irifyen deg iger n tsekla, ixess aneɣ ad tid narr ɣar iger n tɣuriwin timaziɣin, xef ma war netɣimi nccebbeṛ deg ufares n ḥed nneɣni waxxa.
Yura t : Mohamed farisi
[1] Asgum : thème
[2] azɣan : critique
[3] Tnanayt : rime
[4] Unada : aliénation
[5] Tanmrniwt : progrès
[6] Ayda : patrimoine
[7] talɣawin : formes
[8] Timezzit : emprunt
[9] Tumant : phénomène
[10] Wazal : valeur
[11] asnulfu n tguriwin : néologisme
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn gla_Latn kab_Latn tuk_Latn ilo_Latn fra_Latn kab_Latn ast_Latn fra_Latn fra_Latn kab_Latn kab_Latn